钦定古今图书集成/方舆汇编/职方典/第1106卷 > 《海上采金议》高克正
## 钦定古今图书集成/方舆汇编/职方典/第1106卷 > 《海上采金议》高克正

蕞尔。敝邑介在海滨，航海为生，仅足糊口。频年驿骚，
民困日甚。迩采金使者，又见告矣。不佞，澄人也，颇闻
澄事。大都澄民之习彝者，什家而七，至问以机易山，
未有能举其处者。其有金与否，果可望气而知乎？山
川之精，亦不轻泄。自丱使四出开凿，几遍宇内，顾所
得金几何，可按籍而计也。一妄男子上封事，辄云“海
上开采，岁输精金十万，白金五十馀万。”夫输之朝者
如此，则其入之橐者，当亦称是，言未可若是其几也。
将取之寄，抑输之神乎？彝德亡厌，好利更甚，安有瓦
砾黄白，坐锢以待我者？疆场之事，一彼一此，越国争
利，吾知其难。我得而取之，能必彼之不攘臂而争乎？
东彝之地，辄相接壤，倭奴匪茹，闻风“而起；能必我之
所取者不为大盗积”乎？於乎！闽非无事之国也，修内
攘外、左支右吾，犹愳不给矧？觊难得之利、启叵测之
＝，其究不至于荼毒民生、大伤国体不已也。今明命
巳颁，两柱史之疏留中不下，彼一、二奸商业已扬扬
乘六而来矣。夫此猾者商也，岂系良民？夫亦市井亡
赖，昼无复之计、不反顾者也。计采金海上，非得艅皇
十馀艘不可行，非得卒徒千馀人不可行。而是十馀
艘千馀人者，谁为备之？而谁为给之？责之官曰：“有《尺
一之书》在我弗敢知。”责之民，曰：“有《三尺之法》在我弗
敢与。”则若曹之计亦穷矣。至于计已穷，而欲彊夺商
船以应上命，厚敛民财以应上供，则土崩之形已成，
而脱巾之势先见。吾之所虑者，不在风涛之外也。桑
梓之地，疾痛与俱。聊述刍荛之言，惟台台极力主持，
以杜乱盟，澄邑幸甚！闽省幸甚！